หอการค้าคาดแดงชุมนุมเยื้อเม็ดเงินจับจ่ายสูญหมื่นล้าน
ศูนย์พยากรณ์เศรษฐกิจหอการค้าไทยชี้แดงชุมนุมยืดเยื้อเกิน1สัปดาห์เม็ดเงินจับจ่ายสูญหมื่นล้านแน่
16 มี.ค. 2553

ศูนย์พยากรณ์เศรษฐกิจหอการค้าไทยชี้แดงชุมนุมยืดเยื้อเกิน1สัปดาห์เม็ดเงินจับจ่ายสูญหมื่นล้านแน่
นายธนวรรธน์ พลวิชัย ผู้อำนวยการศูนย์พยากรณ์เศรษฐกิจและธุรกิจ มหาวิทยาลัยหอการค้าไทย กล่าวว่า การชุมนุมของกลุ่มคนเสื้อแดง หากไม่มีความรุนแรงจะไม่มีผลกระทบต่อเศรษฐกิจของประเทศซึ่งนักลงทุนต่างชาติ ยังมั่นใจต่อภาวะเศรษฐกิจไทย เห็นได้จากเม็ดเงินลงทุนยังคงไหลเข้ามาลงทุนในตลาดหลักทรัพย์แห่งประเทศไทยอย่างต่อเนื่อง ผลักดันให้ดัชนีตลาดหลักทรัพย์ปรับตัวเพิ่มขึ้น ส่งผลให้ค่าเงินบาทแข็งค่า อย่างไรก็ตามการชุมนุมจะมีผลกระทบต่อจีดีพี เพียงเล็กน้อย ร้อยละ 0.05-0.10 โดยในช่วง 3-4 วันที่ผ่านมา เม็ดเงินจากการจับจ่ายใช้สอยหายไปประมาณ 2,000-3,000 ล้านบาท
แต่อย่างไรก็ตาม หากการชุมนุมยืดเยื้อเกิน1สัปดาห์ จะสูญเสียเม็ดเงินประมาณ 5,000-10,000 ล้านบาท ซึ่งธุรกิจที่ได้รับผลกระทบมากที่สุด คือ กลุ่มเกี่ยวโยงกับการชุมนุมโดยตรง เช่น การค้าขายใกล้พื้นที่การชุมนุม กลุ่มสินค้าฟุ่มเฟือย เนื่องจากประชาชนจะชะลอการจับจ่ายใช้สอย เพื่อรอดูสถานการณ์ก่อน ซึ่งหากสถานการณ์การเมืองยังคงรักษาระดับ ไม่เกิดเหตุการณ์รุนแรง ภายหลังการชุมนุมสิ้นสุดลงแล้วเศรษฐกิจจะกลับมาฟื้นตัวได้ในจุดเดิม.